<classify> SHIRIKA la Reli Tanzania TRC linajivunia mapinduzi ya reli katika maeneo makuu matatu, yaliyowezesha kuongeza mapato kutoka Sh bilioni 23.8 mwaka 20142015 hadi Sh bilioni 45.4 mwaka 20182019.Maeneo yaliochagiza ukuaji huo wa mapato ni kukarabatiwa reli na mabehewa, kurejesha safari za treni katika maeneo zilikositishwa zaidi ya miaka 30, kuunganisha kampuni Hodhi ya Mali za Reli Rahco na Kampuni ya Reli Tanzania TRL kuwa TRC na kuanza ujenzi wa reli ya kisasa ya SGR.Mkurugenzi Mtendaji wa TRC, Masanja Kadogosa, alisema jijini Dar es Salaam jana kuwa mapinduzi makubwa yamefanywa na Serikali ya Awamu ya Tano, chini ya Rais John Magufuli katika sekta ya reli na kuwezesha mapato hayo yaliyotokana na ongezeko la mizigo na abiria wanaotumia usafiri huo.Alifafanua kuwa treni za mizigo, zimechangia Sh bilioni 30.04 mwaka 20182019 kutoka Sh bilioni 17.4 mwaka 20142015, Sh bilioni 10.7 kwa treni za abiria wa mikoani kutoka Sh bilioni 8.4 mwaka 20152016, kwa treni za abiria wa mjini Sh bilioni 1.9 kutoka Sh milioni 317 ikiwa ni sawa na abiria 4,280,043 mwaka 20182019 kutoka abiria 845,607 mwaka 20152016.Alisema katika kipindi cha miaka minne, TRC kwa safari za Reli ya Kati imesafirisha abiria kutoka 411,172 mwaka 20152016 hadi abiria 578,439 mwaka 20182019 huku ikisafirisha tani 52,709 za mizigo kupitia treni ya Dar es Salaam mpaka Kampala, Uganda kupitia Ziwa Victoria na tani 4,800 kwa safari ya Dar es Salaam-Tanga-Moshi iliyorejeshwa Julai mwaka huu.Kuhusu SGR, Kadogosa alisema ujenzi upo awamu tano na kwa awamu ya kwanza inayoanzia Dar es Salaam hadi Morogoro imefikia zaidi ya asilimia 70 huku Sh trilioni 1.1 kati ya Sh trilioni 2.7 zimetumika.Awamu ya pili kutoka Morogoro-Makutupora Singida imefikia asilimia 20 huku Sh trilioni moja zikiwa zimetumika kati ya Sh trilioni 4.4. Fedha zote ni za ndani. Alisema katika awamu hiyo ya pili Morogoro-Makutupora, upimaji na usanifu wa njia kupitia ardhini na angani umekamilika kwa asilimia 100, utwaaji wa ardhi umefikia asilimia 90 eneo lote la kazi ambalo ni kilometa 295 kati ya kilometa 336.  <topic>: KITAIFA 